**Kismaros Község Önkormányzata**

**a 2023. évben támogatandó homlokzatfelújítási pályázat pénzügyi keretének előkészítése érdekében**

**PÁLYÁZATOT HIRDET**

**a helyi védelem alatt álló és a helyi védett környezetben álló épületek külső homlokzati felújítási munkáinak támogatására a Kismaros község településkép védelméről** **szóló 6/2017. (IX. 27.) önkormányzati rendelet (továbbiakban: Rendelet) alapján.**

Jelen pályázat keretében műemléki védettséggel érintett épület támogatására nincs mód.

A támogatás igénylése az önkormányzathoz benyújtott pályázat útján lehetséges.

**A támogatás mértéke:**

* **helyi védelem alatt** álló épületek esetén a homlokzati felújítási költségek maximum 50%-a, amely teljes mértékben vissza nem térítendő támogatás;
* **helyi védett környezetben** álló (de egyedi védelem alatt nem álló) épület esetében a homlokzati felújítási költségek maximum 50%-a, melynek 50%-a vissza nem térítendő támogatás, 50%-a pedig kamatmentes kölcsön;
* a Rendelet alapján a Pénzügyi, Ügyrendi és Településfejlesztési Bizottság (a továbbiakban: PÜTB) a fenti arányoktól indokolt esetben eltérhet.

**A támogatás feltételei:**

* a támogatás **utófinanszírozású**, tehát a pályázónak az 50%-os önerő vállalása mellett a munkálatok lezárásáig és azok igazolásáig a teljes bekerülési költséget állnia kell;
* mind a vissza nem térítendő támogatás, mind a kamatmentes kölcsön kifizetése a támogatott munkák befejezésekor, azok számlákkal való igazolása után történik;
* támogatás nem adható kötelezéssel elrendelt felújítás esetén.

**A pályázatnak tartalmaznia kell:**

* a kitöltött pályázati űrlapot, amely a Polgármesteri Hivatalban kérhető, vagy a [www.kismaros.hu](http://www.kismaros.hu) főoldaláról letölthető;
* a megvalósítani tervezett felújítás engedélyes szintű tervét, költségvetését és ha jogszabály előírja, akkor a jogerős építési engedélyét, egyéb esetben az illetékes szerv hozzájárulását;
* az érintett tulajdonosok (kezelők, használók) névsorát, írásos nyilatkozatukat, hogy a felújítás rájuk eső költségeit vállalják, és a pályázott összeget megelőlegezik;
* a kivitelezés ütemezését;
* nyilatkozatot a meghatározott nagyságú önrész vállalásáról.

**A pályázat benyújtása:**

A pályázatokat **2022. szeptember 30-**ig kell benyújtani a főépítészhez.

**A pályázat elbírálása:**

A pályázatokat a PÜTB az éves költségvetést jóváhagyó testületi ülést követő hónap utolsó napjáig bírálja el. Az eredményről a pályázók írásban értesülnek. Nyertes pályázat eseténaz érintettekkel a polgármester megállapodást ír alá.

**Egyéb tudnivalók:**

A támogatás felmondása írásbeli bejelentés alapján történik. Ha a támogatott az építkezést a megállapodásban vállalt határidőre nem tudja befejezni, írásban kérheti a támogatási összeg következő évi felhasználását. Kérelem csak egyszer adható be.

**Részletes információ:**

A helyi védett épületek és a helyi védett környezet listája a Rendeletben megtalálható, a pályázattal kapcsolatos további információ a [www.kismaros.hu](http://www.kismaros.hu) honlapon olvasható.

2022. június 30.

**Moór Róbert s.k.**

a Pénzügyi, Ügyrendi és Településfejlesztési Bizottság elnöke